Nõukogu direktiiv 92/6/EMÜ,

10. veebruar 1992,

teatavate kategooriate mootorsõidukite kiiruspiirikute paigaldamise ja kasutamise kohta ühenduses

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 75,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades, et:

üks ühise transpordipoliitika eesmärke on näha ette ühenduses toimuvate rahvusvaheliste vedude suhtes kohaldatavad ühised eeskirjad ja hõlbustada sõidukite liiklust;

teeliikluse tihenemine ja sellest tulenevate ohtude ja kahjulike mõjude kasv põhjustavad kõikidele liikmesriikidele tõsiseid liiklusohutuse ja keskkonnaga seotud probleeme;

raskeveokite ja busside kallakust ülessõitmiseks vajalik mootorivõimsus võimaldab neil tasasel teel sõita liigse kiirusega, mis ei ole kooskõlas nende sõidukite muude osade, näiteks pidurite ja rehvide omadustega; seetõttu ja teatavates liikmesriikides ka keskkonnakaitsega seotud põhjustel on kiiruspiirikud teatava kategooria mootorsõidukite jaoks kohustuslikuks tehtud;

kiiruspiirikute kasutegur keskkonnakaitse ja energiatarbimise, mootori ja rehvide kulumise ning liiklusohutuse seisukohast suureneb, kui kõnealused seadised üldisesse kasutusse võetakse;

kiiruspiirikute kasutamisel on mõte ainult siis, kui seadised on tehniliselt niivõrd heal tasemel, et piisava kindlusega tagada nendega seotud pettuse võimatus;

esimese sammuna tuleks kehtestada nõuded ainult kõige raskemakaalulistele mootorsõidukitele, mida kasutatakse peamiselt rahvusvahelistel vedudel, ja seejärel, sõltuvalt liikmesriikide tehnilistest võimalustest ja kogemustest, tuleks nõudeid laiendada ka kergemakaalulistele mootorsõidukitele;

teatavates liikmesriikides peavad üksnes ohtlike kaupade vedudeks ettenähtud sõidukid olema varustatud kiiruspiirikutega, mille maksimumkiirus on määratud madalamaks kui käesoleva direktiiviga ettenähtud kiirus; sellisel erijuhul tuleb kõnealustel liikmesriikidel võimaldada sellised sätted nende territooriumil registreeritud sõidukite suhtes säilitada, sest see suurendab liiklusohutust ja üldist turvalisust kooskõlas käesoleva direktiivi eesmärkidega;

kiiruspiirikute paigaldamine käesolevas direktiivis käsitletud M3- ja N3-kategooria sõidukitele, mis on registreeritud enne käesoleva direktiivi jõustumist ja ette nähtud üksnes siseriiklikeks vedudeks, võib teatavate liikmesriikide jaoks kaasa tuua liigseid kulutusi; seepärast peaks nendel liikmesriikidel olema võimalik käesoleva direktiivi artiklite 2 ja 3 kohaldamist kõnealuste sõidukite suhtes edasi lükata;

käesolev direktiiv ei piira liikmesriikide õigust näha ette liikluse kiiruspiiranguid käsitlevaid sätteid,

ON VASTU VÕTNUD KÄESOLEVA DIREKTIIVI:

Artikkel 1

Käesolevas direktiivis tähendab "mootorsõiduk" mootori jõul liikuvat sõidukit, mis kuulub ühte allpool loetletud kategooriatest, mis on ette nähtud teedel kasutamiseks, millel on vähemalt neli ratast ja mille valmistajakiirus ületab 25 km/h:

- M3-kategooria sõidukid, mille täismass ületab 10 tonni,

- N3-kategooria sõidukid,

M3- ja N3-kategooria on direktiivi 70/156/EMÜ [4] I lisas määratletud kategooriad.

Artikkel 2

Liikmesriigid võtavad vajalikud meetmed selle tagamiseks, et artiklis 1 nimetatud M3-kategooria mootorsõidukeid kasutatakse teedel ainult juhul, kui neile on paigaldatud kiiruspiirikud, mille maksimumkiiruseks on määratud 100 km/h.

Artikkel 3

1. Liikmesriigid võtavad vajalikud meetmed selle tagamiseks, et N3-kategooria mootorsõidukeid kasutatakse teedel ainult juhul, kui neile on paigaldatud seadis, mis ei võimalda kiirusel tõusta üle 90 km/h; pidades silmas praeguse tehnika taseme juures lubatud reguleerimisväärtuse ja liikluse tegeliku kiiruse vahelist tehnilist hälvet, määratakse kõnealuse seadise maksimumkiiruseks 85 km/h.

2. Liikmesriikidel lubatakse määrata seadise maksimumkiiruseks vähem kui 85 km/h sõidukite puhul, mida kasutatakse üksnes ohtlike kaupade veoks ja mis on registreeritud nende territooriumil.

Artikkel 4

1. Artikleid 2 ja 3 kohaldatakse sõidukite suhtes, mis on registreeritud alates 1. jaanuarist 1994.

2. Artikleid 2 ja 3 kohaldatakse hiljemalt 1. jaanuarist 1995 sõidukite suhtes, mis on registreeritud ajavahemikus 1. jaanuar 1988 - 1. jaanuar 1994.

Kui kõnealuseid sõidukeid kasutatakse üksnes siseriiklikeks vedudeks, võib artikleid 2 ja 3 kohaldada hiljemalt 1. jaanuarist 1996.

Artikkel 5

1. Kuni kõnealustes küsimustes kohaldatakse ühenduse sätteid, peavad artiklites 2 ja 3 nimetatud kiiruspiirikud vastama pädevate siseriiklike ametiasutuste ettenähtud tehnilistele nõuetele.

2. Kiiruspiirikuid paigaldavad liikmesriikide heakskiidetud töökojad või asutused.

Artikkel 6

Artiklite 2 ja 3 nõudeid ei kohaldata nende mootorsõidukite suhtes, mida kasutavad relvajõud, tsiviilkaitse-, tuletõrje- ja päästeteenistused ning korrakaitseorganid.

Sama kehtib mootorsõidukite suhtes:

- mis oma ehituse tõttu ei saa sõita kiiremini kui artiklites 2 ja 3 sätestatud piirangud,

- mida kasutatakse teaduslikel teekatsetustel,

- mida kasutatakse üksnes linnapiirkondades avalike teenuste osutamiseks.

Artikkel 7

1. Liikmesriigid jõustavad käesoleva direktiivi järgimiseks vajalikud õigus- ja haldusnormid enne 1. oktoobrit 1993. Liikmesriigid teatavad sellest viivitamata komisjonile.

Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Viitamise korra näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 8

Käesolev direktiiv on adresseeritud liikmesriikidele.

Brüssel, 10. veebruar 1992

Nõukogu nimel

eesistuja

Jorge Braga de Macedo

[1] EÜT C 225, 30.8.1991, lk 11.

[2] EÜT C 13, 20.1.1992.

[3] EÜT C 40, 17.2.1992.

[4] Nõukogu 6. veebruari 1970. aasta direktiiv 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta (EÜT L 42, 23.2.1970, lk 1). Direktiivi on viimati muudetud direktiiviga 87/403/EMÜ (EÜT L 220, 8.8.1987, lk 44).

--------------------------------------------------